  Туспуктэм: Константин Вознесенских Майя Бывальцева 22-25 тулыспалэ Шарканын Спортъя XXIX элькун тол гурт шудонъёс ортчозы. Ужрадэ 900-лэсь трос спортсменъёсты но 1 сюрслэсь трос учисьёсты возьмало. Со сярысь улосвыл тӧролэн но кивалтэтлэн пресс-службазы ивортӥз. Туэ пыриськисьёслэн но учкисьёслэн лыдзыя нокыӵе сюбегатонъёс уз луэ. Ӵошатсконъёс спортысь 12 амалъёсъя мынозы: куасэн бызьылон, тол полиатлон, куасэн бызьылонъя эстафетаос (спринт), баскетбол, хоккей, шахматэн, шашкиен шудонъёс, дарт, чорыган спорт, спорт семьяослэн но кивалтӥсьёслэн ӵошатсконъёссы. Оглом 93 комплект медальёс понна нюръяськон мыноз. Шудонъёслэн талисманэз Коньы луоз – ӝог, чупырес, чидась но ужаны мыло-кыдо пӧйшур.  Тодэ вайытом, гурт шудонъёсты Яр ёросысь Шарканэ выжтон сярысь 2022-тӥ арын шуркынмонэ тодмо луиз. Кылем арын тол шудонъёс Сарапул ёросын ортчизы.   Тегъёс: гуртшудонъёс Шаркан Удмуртия Спорт  